1. ปัจจัยความเสี่ยง

  1.1 ความเสี่ยงจากการจัดหาวัตถุดิบ

ในการจัดหาวัตถุดิบทั้งในส่วนของเหล็กแท่งเล็ก (Billet) และเหล็กแผ่นรีดร้อนชนิดม้วน (Hot
Rolled Coil) มีผู้จัดจำหน่ายอยู่น้อยราย โดยการจัดหา Billet
ส่วนหนึ่งเป็นการนำเข้าจากต่างประเทศ ซึ่งบริษัทได้ทำสัญญาซื้อ
Billetกับผู้จัดจำหน่ายในต่างประเทศ
อย่างไรก็ตามบริษัทได้พยายามหาแหล่งซื้อวัตถุดิบจากผู้จัดจำหน่ายรายอื่นเพิ่มเติมเพื่อลดความเสี่ยง
สำหรับการจัดหาเหล็กแผ่นรีดร้อน บริษัทได้จัดหาจากผู้ผลิตภายในประเทศเป็นหลัก ซึ่งมีอยู่ 3 ราย
บริษัทจึงอาจมีความเสี่ยงจากการพึ่งพิงผู้ผลิตวัตถุดิบเหล่านี้
แต่หากบริษัทได้วางแผนการผลิตและสั่งซื้อวัตถุดิบเพื่อให้มั่นใจว่าจะมีวัตถุดิบเพียงพอสำหรับการผลิต
พร้อมทั้งยังมีความ สัมพันธ์อันดีกับกลุ่มบริษัทผู้ผลิต

  1.2 ความเสี่ยงจากความผันผวนของราคาวัตถุดิบ

ต้นทุนผลิตสินค้าส่วนใหญ่ของบริษัทเป็นต้นทุนค่าวัตถุดิบ ในปีที่ผ่านมา
ราคาเหล็กมีความผันผวนและเปลี่ยนแปลงอย่างรวดเร็ว จึงส่งผลกระทบต่อต้นทุนค่าวัตถุดิบของบริษัท
โดยเฉพาะอย่างยิ่งในช่วงไตรมาสที่ 4 ของปี
2551(ดังแสดงในแผนภาพแสดงราคาเหล็กแผ่นรีดร้อนชนิดม้วน (HRC) และราคาเหล็กแท่ง
(Steel Rebar) )
ที่เกิดวิกฤตการณ์ทางเศรษฐกิจในสหรัฐอเมริกาแล้วส่งผลกระทบอย่างรุนแรงมายังอุตสาหกรรมเหล็กในประเทศไทย
ทำให้บริษัทได้รับผลกระทบในเรื่องของต้นทุนการผลิตที่เกิดจากราคาวัตถุดิบในช่วงแรกที่ได้รับผลกระทบสูงจนต้องมีการตั้งสำรองค่าเผื่อสินค้าที่ราคาตลาดต่ำกว่าราคาทุน
อย่างไรก็ตาม บริษัทก็สามารถแก้ไขวิกฤติการณ์ได้
โดยการปรับราคาขายสินค้าตามการเปลี่ยนแปลงของราคาเหล็กแผ่นรีดร้อนและราคา Billet ได้
พร้อมกันนี้ บริษัทยังติดตามการเคลื่อนไหวของราคาเหล็กอย่างใกล้ชิด และใช้ข้อมูลข่าวสารต่างๆ
ประกอบการพิจารณาสั่งซื้อวัตถุดิบเพื่อให้ต้นทุนผลิตและการกำหนดราคาขายสินค้ามีความสอดคล้องกัน

แผนภาพแสดงราคาเหล็กแผ่นรีดร้อนชนิดม้วน (HRC) และราคาเหล็กแท่ง (Steel Rebar)

[]

  ที่มา : สถาบันเหล็กและเหล็กกล้าแห่งประเทศไทย

  1.3 ความเสี่ยงจากผลกระทบจากมาตรการคุ้มครองผู้ผลิตเหล็กในประเทศจากการทุ่มตลาด

ในปัจจุบัน กระทรวงพาณิชย์ได้ออกมาตรการตอบโต้การทุ่มตลาด (Anti-Dumping)
เพื่อคุ้มครองผู้ผลิตเหล็กแผ่นรีดร้อนในประเทศ
ซึ่งหากมาตรการนี้สิ้นสุดลงจะส่งผลให้อัตราภาษีนำเข้าเหล็กแผ่นรีดร้อนลดลง
และวัตถุดิบที่นำเข้าจากผู้ผลิตในต่างประเทศอาจมีราคาต่ำกว่าในประเทศได้
ซึ่งขึ้นอยู่กับความสามารถในการจัดหาวัตถุดิบของผู้ประกอบการแต่ละราย ดังนั้น
หากบริษัทไม่สามารถจัดหาวัตถุดิบได้ในราคาที่ต่ำกว่าผู้ประกอบการรายอื่นที่เป็นคู่แข่งขันของบริษัท
บริษัทจะมีความเสี่ยงต่อการสูญเสียความสามารถในการแข่งขันเนื่องจากมีต้นทุนการผลิตที่สูงกว่า
อย่างไรก็ตาม บริษัทได้เตรียมความพร้อมเพื่อลดผลกระทบดังกล่าว
ด้วยการเพิ่มประสิทธิภาพในการผลิต และพัฒนาระบบงานต่างๆ เพื่อลดต้นทุนในด้านต่างๆ นอกจากนี้
บริษัทยังมีสายสัมพันธ์กับผู้จัดจำหน่ายเหล็กในต่างประเทศ
และตัวแทนจำหน่ายภายในประเทศที่เป็นผู้นำเข้าเหล็ก จึงทำให้บริษัทมั่นใจได้ว่า
จะสามารถจัดหาวัตถุดิบและบริหารต้นทุนให้อยู่ในระดับที่สามารถแข่งขันได้

  1.4 ความเสี่ยงด้านการเปิดเขตการค้าเสรี (Free Trade Area)

เหล็กแผ่นรีดร้อนและท่อเหล็กเป็นสินค้าที่มีชื่ออยู่ในรายการลดภาษีปกติ (Normal Track)
ตามข้อตกลงว่าด้วยการใช้มาตรการกำหนดอัตราอากรร่วมเพื่อการค้าเสรีอาเซียน (Agreement
on the Common Effective Preferential Tariff (CEPT) Scheme for ASEAN Free
Trade Area (AFTA)) ซึ่งต้องลดอัตราภาษีศุลกากรให้เหลือร้อยละ 0 ภายในปี 2553 ดังนั้น
จึงมีแนวโน้มที่ราคานำเข้าท่อเหล็กจะถูกลงในอนาคต เนื่องจากอัตราภาษีนำเข้าที่ลดลง
ซึ่งจะส่งผลกระทบไปถึงราคาซื้อขายท่อเหล็กภายในประเทศ
และอาจส่งผลกระทบต่อเนื่องไปยังราคาจำหน่ายท่อเหล็กของบริษัทด้วยเช่นกัน
จากการที่ต้องปรับราคาจำหน่ายท่อเหล็กลงเพื่อให้สามารถแข่งขันได้ ทั้งนี้
ผลกระทบดังกล่าวยังอยู่ในระดับต่ำ ณ ปัจจุบัน
เนื่องจากบริษัทมีสัดส่วนยอดขายท่อเหล็กอยู่ในระดับต่ำเมื่อเทียบกับยอดขายทั้งหมด แต่ในอนาคต
หากบริษัทเพิ่มปริมาณการผลิตท่อเหล็กให้มากขึ้น
บริษัทอาจได้รับผลกระทบจากปัจจัยดังกล่าวเพิ่มสูงขึ้น อย่างไรก็ตาม
บริษัทมีนโยบายที่จะป้องกันความเสี่ยงดังกล่าวด้วยการลดต้นทุนเพื่อให้สามารถแข่งขันได้
โดยการจัดหาวัตถุดิบจากแหล่งที่มีราคาต่ำลง
เนื่องจากนโยบายการลดภาษีดังกล่าวครอบคลุมถึงอัตราภาษีการนำเข้าเหล็กแผ่นรีดร้อนชนิดม้วนซึ่งเป็นวัตถุดิบหลักสำหรับผลิตท่อเหล็กด้วย
ซึ่งจะช่วยให้บริษัทสามารถปรับราคาจำหน่ายท่อเหล็กให้สามารถแข่งขันกับท่อเหล็กที่นำเข้าจากต่างประเทศได้

  1.5 ความเสี่ยงจากความผันผวนของอัตราแลกเปลี่ยน

ในปี 2551 และปี 2552 บริษัทจัดหาวัตถุดิบนำเข้าประมาณ 1,817.46 ล้านบาท และ 2,092.86
ล้านบาท หรือ คิดเป็นร้อยละ 28.59 และร้อยละ 35.46 ของวัตถุดิบทั้งหมด
ทั้งนี้วัตถุดิบดังกล่าวไม่ได้รวม Scrap และ Wire rod ที่นำเข้าใน ปี 2551 ด้วย
ซึ่งในขณะที่การขายสินค้าเกือบทั้งหมดเป็นการขายภายในประเทศ
บริษัทจึงอาจได้รับผลกระทบจากความผันผวนของอัตราแลกเปลี่ยน
บริษัทจึงทำสัญญาซื้อขายเงินตราต่างประเทศล่วงหน้า (Forward Contract)
เพื่อลดความเสี่ยงดังกล่าว
นอกจากนี้บริษัทยังได้ทำการติดตามการเคลื่อนไหวของอัตราแลกเปลี่ยนอย่างใกล้ชิดอยู่สม่ำเสมอ
เพื่อให้ทราบถึงแนวโน้มการเปลี่ยนแปลงของอัตราแลกเปลี่ยน
ซึ่งจะช่วยให้บริษัทจัดการกับความเสี่ยงในด้านนี้ได้ดียิ่งขึ้น

  1.6 ความเสี่ยงจากการพึ่งพิงผู้ถือหุ้นรายใหญ่และบุคคลที่อาจมีความขัดแย้ง

ที่ผ่านมา
กลุ่มบริษัทได้จัดหาเงินทุนทั้งระยะสั้นและระยะยาวจากการกู้ยืมจากสถาบันการเงินภายในประเทศเป็นหลัก
โดย ณ วันที่ 31 ธันวาคม 2552 กลุ่มบริษัทมีวงเงินกู้รวมทั้งสิ้น 2,560 ล้านบาท
โดยการกู้ยืมจากสถาบันการเงินของบริษัทมีนายสิทธิชัย ลีสวัสดิ์ตระกูล และนายสมภพ ลีสวัสดิ์ตระกูล
(ซึ่งเป็นบิดาของนายสิทธิชัย) เป็นผู้ค้ำประกันเงินกู้เกือบทุกวงเงิน
บริษัทจึงอาจมีความเสี่ยงจากการพึ่งพิงกลุ่มลีสวัสดิ์ตระกูล ซึ่งเป็นกลุ่มผู้ถือหุ้นรายใหญ่ของบริษัท

อย่างไรก็ตาม ปัจจุบัน (31 ธันวาคม 2552) กลุ่มลีสวัสดิ์ตระกูล (นายสิทธิชัย ลีสวัสดิ์ตระกูล
และนางสาวสุทธิรัตน์ ลีสวัสดิ์ตระกูล) เป็นกลุ่มผู้ถือหุ้นรายใหญ่ของบริษัท คิดเป็นสัดส่วนร้อยละ 30
ของทุนชำระแล้ว และมีพื้นฐานการทำธุรกิจเหล็กมาเป็นระยะเวลานาน
โดยผู้ถือหุ้นกลุ่มดังกล่าวซึ่งเป็นผู้บริหารของบริษัทมีความตั้งใจที่จะรักษาสัดส่วนการถือหุ้นใหญ่ในบริษัท
และให้ความช่วยเหลือในการค้ำประกันเงินกู้ยืมของบริษัทและบริษัทย่อยต่อไป